Rossiyaning tashqi qarzi 525,7 mlrd dollarga yetdi

Rossiyaning tashqi qarzi hajmi joriy yil boshidan buyon 2,3 foizga o‘sib, 525,7 milliard dollarni tashkil qildi. Bu haqda, mamlakat markaziy bankiga tayanib, “Gazeta.ru” xabar qilmoqda.

“2017-yil 1-apreli holatiga ko‘ra Rossiya tashqi qarzi hajmi 525,7 milliard dollarni tashkil etmoqda, u yil boshidan buyon 11,6 milliard dollarga yoki 2,3 foizga o‘sdi”, — deyiladi regulyator xabarnomasida.
Ta’kidlanishicha, tashqi majburiyatlarning o‘sishiga ko‘p jihatdan Rossiya rublining mustahkamlanishi, shuningdek, chet ellik investorlar tomonidan ikkilamchi bozorda 5 milliard dollar hajmdagi suveren qimmatbaho qog‘ozlarning sotib olinishi sabab bo‘lgan.
Shuningdek, aniqlanishicha, Rossiyaning sof xalqaro investitsion pozitsiyasi 2017-yil birinchi choragi yakunlariga ko‘ra 22,2 milliard dollarga oshib, 244,3 milliard dollarni tashkil etgan.